b'\n_START_ARTICLE_\nN\xc3\xbamenor\n_START_PARAGRAPH_\nN\xc3\xbamenor eli N\xc3\xbamen\xc3\xb3r\xc3\xab on J. R. R. Tolkienin fantasiakirjoissa esiintyv\xc3\xa4 saari. Siit\xc3\xa4 kerrotaan erityisesti romaanin Silmarillion osassa Akallab\xc3\xaath. Saaren vaiheiden esikuvana on kertomus Atlantiksesta._NEWLINE_N\xc3\xbamenor sijaitsi Kuolemattomien Maiden ja Keski-Maan v\xc3\xa4lisen meren keskell\xc3\xa4. Tuorin huoneeseen kuuluneet ihmiset saivat saaren palkkioksi avustaan valarille taistelussa Melkoria vastaan. He perustivat saarelle kuningaskunnan, josta kehittyi mahtava, mutta joka my\xc3\xb6hemmin turmeltui Sauronin vaikutuksesta. N\xc3\xbamenorilaiset l\xc3\xa4htiv\xc3\xa4t sotaretkelle valaria vastaan, jolloin heid\xc3\xa4n saarensa vajosi meren syvyyksiin.\n_START_SECTION_\nN\xc3\xbamenorin perustaminen\n_START_PARAGRAPH_\nE\xc3\xa4rendilin pojat, puolhaltiat Elros ja Elrond, saivat valita, kumpaan sukukuntaan he halusivat kuulua. Elrond liittyi haltioihin, mutta Elros oli mieltynyt ihmisten sukuun ja ilmoitti haluavansa kuulua siihen. Hyvitykseksi valinnastaan Elrosista ja h\xc3\xa4nen j\xc3\xa4lkel\xc3\xa4isist\xc3\xa4\xc3\xa4n tuli pitk\xc3\xa4ik\xc3\xa4isi\xc3\xa4. Elrosille ja muille valaria auttaneille ihmisille pystytettiin Kuolemattomien Maiden ja Keski-Maan v\xc3\xa4lille oma saari, joka ei ollut Melkorin osittain turmeleman Keski-Maan vaikutuspiiriss\xc3\xa4. Elrosista tuli t\xc3\xa4m\xc3\xa4n saaren, N\xc3\xbamenorin, ensimm\xc3\xa4inen kuningas._NEWLINE_Valar kielsiv\xc3\xa4t n\xc3\xbamenorilaisia purjehtimasta l\xc3\xa4nteen Kuolemattomille maille, koska he tiesiv\xc3\xa4t, ett\xc3\xa4 ihmiset asuessaan Kuolemattomilla mailla vain vanhenisivat nopeammin. Elrosin j\xc3\xa4lkel\xc3\xa4iset muistivat kuitenkin, ett\xc3\xa4 heid\xc3\xa4n esi-is\xc3\xa4ns\xc3\xa4 oli ollut puoliksi haltia, ja olisi voinut valita kuolemattomuuden. He alkoivat haaveilla valarin kiellon rikkomisesta, sill\xc3\xa4 uskoivat saavuttavansa Kuolemattomilla Mailla kuolemattomuuden.\n_START_SECTION_\nN\xc3\xbamenorin rappio ja tuho\n_START_PARAGRAPH_\nN\xc3\xbamenorilaiset purjehtivat Keski-Maahan ja valloittivat sielt\xc3\xa4 alueita. He ottivat Sauronin vangikseen, mutta Sauron onnistui luikertelemaan kuningas Ar-Pharaz\xc3\xb4nin neuvonantajaksi. H\xc3\xa4n uskotteli n\xc3\xbamenorilaisille, ett\xc3\xa4 he saavuttaisivat kuolemattomuuden palvomalla Melkoria. Saarelle pystytettiinkin Melkorin temppeli, jossa uhrattiin ihmisi\xc3\xa4. Sauron yllytti n\xc3\xbamenorilaiset sotaan valaria vastaan. Aluksi Ar-Pharaz\xc3\xb4n ei uskaltanut suoraan uhmata valarin pannaa, mutta tuntiessaan elinp\xc3\xa4iviens\xc3\xa4 l\xc3\xa4hestyv\xc3\xa4n loppuaan h\xc3\xa4n kallisti korvansa Sauronin puheille ja aloitti sotavarustelun hy\xc3\xb6k\xc3\xa4t\xc3\xa4kseen Valinoriin ja valloittaakseen kuolemattomat maat. N\xc3\xa4in h\xc3\xa4n toivoi saavuttavansa kuolemattomuuden, joka h\xc3\xa4nelle mielest\xc3\xa4\xc3\xa4n kuului ihmisten kuninkaista mahtavimpana.  _NEWLINE_N\xc3\xbamenorilaiset rakensivat sotalaivaston, jonka veroista ei maailmassa ollut n\xc3\xa4hty, ja purjehtivat kohti Valinoria. Laivaston saavuttua perille Ar-Pharaz\xc3\xb4n laski miehist\xc3\xb6ineen maihin ja julisti autiolta vaikuttavan maan omakseen, elleiv\xc3\xa4t valar tulisi piiloistaan sit\xc3\xa4 omakseen vaatimaan. T\xc3\xa4ll\xc3\xb6in Valar kutsuivat avukseen Erua, joka erotti Kuolemattomat Maat Keski-Maasta, ja Arda v\xc3\xa4\xc3\xa4nnettiin pallon muotoiseksi, jolloin yksik\xc3\xa4\xc3\xa4n ihminen ei voinut en\xc3\xa4\xc3\xa4 purjehtia Kuolemattomille Maille. Ne saattoivat saavuttaa vain haltioiden laivat. Tapahtumaa kutsutaan Maailman muuttumiseksi. Samalla N\xc3\xbamenor upposi meren syvyyksiin ja saarella olevat ihmiset hukkuivat. Vain Meneltarma-vuoren huippu, jossa sijaitsi Erulle omistettu temppeli, j\xc3\xa4i pinnalle. Kuolemattomia maita ymp\xc3\xa4r\xc3\xb6iv\xc3\xa4t Pel\xc3\xb3ri-vuoret romahtivat Ar-Pharaz\xc3\xb4nin ja h\xc3\xa4nen armeijansa p\xc3\xa4\xc3\xa4lle ja Sauron itse hukkui N\xc3\xbamenorin mukana. H\xc3\xa4nen henkens\xc3\xa4 kuitenkin pakeni takaisin Mordoriin._NEWLINE_Kaikki n\xc3\xbamenorilaiset eiv\xc3\xa4t kuitenkaan tuhoutuneet Maailman muuttumisessa. Valarille uskollinen Elendil, h\xc3\xa4nen poikansa Isildur ja An\xc3\xa1rion sek\xc3\xa4 heid\xc3\xa4n kannattajansa pakenivat Keski-Maahan ja perustivat sinne Gondorin ja Arnorin valtakunnat. Sauronia kannattavia n\xc3\xbamenorilaisia s\xc3\xa4ilyi Keski-Maassa etel\xc3\xa4isess\xc3\xa4 Umbarin kaupungissa. Heit\xc3\xa4 kutsuttiin mustiksi n\xc3\xbamenorilaisiksi ja heid\xc3\xa4t tunnettiin merirosvoina.'